TUT-betogings brei uit‘n Groep betogers Woensdag by die TUT-kampus in Soshanguve. Foto: @WZindela. Betogings by die Tshwane Universiteit vir Tegnologie (TUT) het na sy kampusse in Ga-Rankuwa, eMalahleni en Pretoria uitgebrei. “Die betogings het reeds daartoe gelei dat bedrywighede by die Soshanguve-Noord- en Suidkampus verlede week opgeskort is, en dit het vandag na die ander kampusse uitgebrei,” het die universiteit Donderdagoggend in ŉ verklaring gesê. Die universiteit se bestuur het Woensdagmiddag met studenteleiers vergader in ŉ poging om die twispunte, hoofsaaklik studentegeldfinansiering, op te los. “Hoewel toenemende voorstelle van die universiteit se kant af ter tafel gelê is, is dit deur die studenteleiers verwerp,” lui die verklaring. Die studente-organisasie Cosas het verlede week die universiteitbestuur gekritiseer dat hulle versuim om behoeftige studente te help. “Dit is uiters onverantwoordelik vir die bestuur om aan studente geen alternatief te verskaf buiten as om hulle huis toe te stuur nie,” het Sthembiso Ndlovu, die organisasie se adjunkvoorsitter in Gauteng, toe in ŉ verklaring gesê. “Studente moet hul akademiese kursusse kanselleer weens uitstaande fooie en begrotingsbesnoeiings van die staatsleningskema (NSFAS).” Die universiteit is in September verlede jaar gedwing om sommige van sy kampusse te sluit nadat betogings oor finansiering gewelddadig geraak het. Die betogings het byna drie weke lank geduur en onder meer 18 motors is aan die brand gesteek.